The Hunger Games: Catching Fire

The Hunger Games: Catching Fire er en action-sci-fi-film fra 2013. Filmen er regissert av Francis Lawrence, og har Jennifer Lawrence i hovedrollen som Katniss Everdeen. I andre viktige roller finner vi blant andre Josh Hutcherson, Liam Hemsworth, Woody Harrelson, Philip Seymour Hoffman, Donald Sutherland, Sam Claflin og Jena Malone.

Filmen er en oppfølger til The Hunger Games (2012), og er basert på boken Opp i flammer, som inngår i Dødslekene-trilogien av Suzanne Collins.

Handling 
Katniss (Jennifer Lawrence) og Peeta (Josh Hutcherson) overlevde de syttifjerde Dødslekene, men det viser seg at forholdet deres ikke gjorde det. Stemningen mellom dem etter alt som skjedde under lekene er betent, og de klarer knapt å være i samme rom. Etterhvert må de begrave stridsøksa siden de skal dra på turne sammen, der de skal spille kjærester og dermed fortsette narrespillet som gjorde at de vant lekene. Katniss' forhold med Gale (Liam Hemsworth) er heller ikke som de pleide å være, noe som opprører Katniss verre enn noe.

Når Katniss gjorde det siste trekket sitt i Dødslekene som gjorde at hun og Peeta overlevde, startet hun uten å vite det en kjedereaksjon av hendelser, som starter med at distriktene nå vurderer å gjøre opprør mot Capitol. President Snow (Donald Sutherland) er ikke spesielt fornøyd, en krig er på randen, og Katniss blir frontfigur for distriktenes side. Men Capitol har sine motangrep. Den syttifemte utgaven av Dødslekene er et såkalt kvartsekelspill, som holdes hvert tjuefemte år og er det samme som Dødslekene, bare med en ekstra vri. Og denne gangen: Alle de gjenlevende vinnerne av Dødslekene skal trekkes om å være med. Det betyr at Katniss og Peeta nok en gang må i aksjon for å gjøre det beste de kan...

Rolleliste

Prosess 
Allerede i 2011 ble det bestemt at dersom The Hunger Games gjorde det bra, ville det komme tre oppfølgere, hvorav den første (Catching Fire) skulle komme 22. november 2013. Filmingen tok plass høsten 2012, for at Jennifer Lawrence skulle få tid til å skyte oppfølgeren til X-Men: First Class. Lawrence, Josh Hutcherson, Liam Hemsworth, Woody Harrelson, Elizabeth Banks og Donald Sutherland ble alle tidlig bekreftet å komme tilbake i sine respektive roller, men det ble også klart at Gary Ross ikke hadde mulighet til å returnere som regissør grunnet et travelt program med andre filmer. Lenny Kravitz, Stanley Tucci og Toby Jones er også skuespillere fra originalen som er med i oppfølgeren.

I mai 2012 ble navnet skiftet til The Hunger Games: Catching Fire av kommersielle årsaker. Samme måned ble det funnet en ny regissør i Francis Lawrence, mens Michael Arndt tar seg av manuset. I juli 2012 ble det bestemt at Jena Malone skal spille Johanna Mason, mens Philip Seymour Hoffman er bekreftet som Plutarch Heavensbee. Sam Claflin ble castet som Finnick Odair i juli 2012.

Økonomi og mottakelse 
I sin første uke sopet filmen inn over 330 millioner dollar på verdensbasis.

Den står med solide 89 % "friske" tomater på anmeldersiden Rotten Tomatoes etter at drøye 200 anmeldelser har tikket inn, og på brukersiden IMDb har den et gjennomsnitt på 8,3 poeng av 10 mulige etter at rundt 55,000 brukere har stemt.

Trivia 
 Regissøren til The Hunger Games, Gary Ross, var ønsket videre av Lionsgate, men Ross valgte å ikke være med videre. En rekke regissører ble vurdert til å overta, som Alfonso Cuarón, David Cronenberg, Bennett Miller, Tomas Alfredson, Cary Fukunaga, Duncan Jones og Joe Cornish. Til slutt ble Francis Lawrence valgt.
 Taylor Kitsch, Armie Hammer, Hunter Parrish, Grant Gustin, Luke Mitchell og Garrett Hedlund ble vurdert for rollen som Finnick Odair, mens Robert Pattinson ble feilaktig ryktet. Til slutt ble Sam Claflin valgt.
 Zoe Aggeliki og Mia Wasikowska ble vurdert for rollen som Johanna Mason. Til slutt ble Jena Malone valgt.

Eksterne lenker 
 
 

Filmer fra 2013
Dystopiske filmer fra USA
Science fiction-filmer fra USA
Eventyrfilmer fra USA
Actionthrillere fra USA
Filmer basert på bøker
Engelskspråklige filmer
Oppfølgerfilmer